પરંતુ એકલો પડ્યો કે તરત તેને પેટમાં આંતરડા ખેંચાવાના શરૂ થઈ રહ્યા હતા. પંડિતજીએ બહુ સ્પષ્ટ કહ્યું હતું કે તને સપનું આવે છે, સપનામાં બિહામણા દૃષ્યો વચ્ચે કોઈ સ્ત્રી દેખાય છે તો તેનાંથી ડરવાની જરૂર નથી. એ તારી મા છે. તેનાંથી ભાગ નહિ, તેને બોલાવ... તેને સાંભળ... એ તને કંઈક કહેવા આવે છે. તેણે પડદા ખોલી નાંખ્યા, રૂમની લાઈટ બંધ કરી અને પથારીમાં લંબાવ્યું. હોટેલના ચોથા માળની બારીએ અડતી વૃક્ષોની ટોચ બંધ કાચની ભીતર ડોકિયા કરતી લહેરાઈ રહી હતી. બારી બહાર દેખાતા ઓળા તરફ અછડતી નજર નાંખીને આંખ મિંચવાનો પ્રયાસ કર્યો.